SK Úradný vestník Európskej únie C 273/2

Súhrnné informácie oznámené členskými štátmi o štátnej pomoci poskytnutej v súlade s nariadením Komisie (ES) č. 736/2008 o uplatňovaní článkov 87 a 88 zmluvy na štátnu pomoc malým a stredným podnikom pôsobiacim vo výrobe, spracovaní a uvádzaní produktov rybného hospodárstva na trh

(Text s významom pre EHP)

2010/C 273/02

Č. pomoci: XF 12/10

Členský štát: Spojené kráľovstvo

Región/Orgán poskytujúci pomoc: Shetland Islands Council

Názov schémy pomoci/názov spoločnosti prijímajúcej pomoc ad hoc: Shetland Seafood Quality Control Grant (Grant pre Orgán kontroly kvality morských živočíchov na Shetlandoch)

Právny základ: Local Government in Scotland Act 2003, Section 20

Plánované ročné výdavky podľa schémy: 250 000 GBP ročne

Maximálna intenzita pomoci: Intenzita pomoci v oblasti Salmon Inspection Services (služby kontroly lososa) a v oblasti Whitefish Improvement Scheme (schéma zlepšenia stavu siha) bude dosahovať až výšku 80 %, pričom sa budú dodržiavať intenzity pomoci stanovené v článku 17.

V oblasti Analytic and Marine Farm Services (analytické služby a služby pre morský chov) sa na zlepšenie odborných zručností alebo vývoj nových metód a nástrojov odbornej prípravy bude vyplácať pomoc až do výšky 100 %, keďže orgán Shetland Seafood Quality Control má formu spoločnosti s ručením obmedzeným (company limited by guarantee), pričom všetky zisky sa opätovne investujú v prospech príslušného odvetvia a nevyplácajú sa žiadne dividendy.

Príjemcami pomoci podľa schémy sú malé a stredné podniky, ktoré spĺňajú požiadavky spoločnej rybárskej politiky.

Dátum nadobudnutia účinnosti:

Trvanie schémy pomoci alebo individuálnej pomoci: Pomoc sa podľa danej schémy môže poskytovať do 31. decembra 2013.

Účel pomoci: Grant na partnerstvo orgánov Shetland Islands Council a Shetland Seafood Quality Control na vykonávanie služby kontroly lososa, schémy zlepšenia stavu siha, analytických služieb a služieb pre morský chov. Podpora priemyselných odvetví Shetland založených na morských živočíchoch prostredníctvom poskytovania služieb monitorovania kvality a bezpečnosti, tak ulovených, ako aj chovaných morských živočíchov a prostredí, v ktorých sa tieto živočíchy lovia, chovajú alebo spracovávajú. Umožniť orgánu Shetland Islands Council, aby podporoval všetky činnosti spojené s morskými živočíchmi na Shetlandoch, úzke kontakty s ostatnými podobnými strediskami po celom Spojenom kráľovstve a v regiónoch severnej časti Atlantického oceánu a fungoval ako katalyzátor najlepších postupov a podnikania v rámci danej komunity i za jej hranicami.

Uveďte, ktorý(-é) z článkov 8 až 24 sa uplatňuje(-ú): Článok 17

Príslušná činnosť: Umožnenie orgánu Shetland Islands Council, aby podporoval sektor lovených a chovaných morských živočíchov, a to prostredníctvom poskytnutia pomoci na opatrenia spoločného záujmu v daných oblastiach, aby sa:

udržateľne prispelo k lepšiemu riadeniu alebo ochrane zdrojov,

zlepšila kvalita a bezpečnosť potravín,

podporilo partnerstvo medzi vedcami a hospodárskymi subjektmi v sektore rybolovu,

prispelo k transparentnosti trhov s produktmi rybného hospodárstva a akvakultúry vrátane sledovateľnosti,

vytvorili siete a vymieňali skúsenosti a najlepšie postupy medzi organizáciami, ktoré podporujú rovnosť príležitostí medzi mužmi a ženami, a inými zainteresovanými stranami, ako aj

zlepšili odborné zručnosti alebo vyvinuli nové metódy a nástroje odbornej prípravy.

Názov a adresa orgánu poskytujúceho pomoc:

Shetland Islands Council Economic Development Unit 3 North Ness Business Park Lerwick Shetland ZE1 0LZ UNITED KINGDOM

Webová adresa, na ktorej je možné nájsť úplné znenie schémy: http://www.sdt.shetland.org/

Odôvodnenie: Orgán SSQC s podporou orgánu Shetland Island Council už predtým podal žiadosť o finančné prostriedky z Európskeho fondu pre rybné hospodárstvo, a to s cieľom rozšíriť služby. Zohľadnenie tejto žiadosti sa však v dôsledku nadmerného vyťaženia Európskeho fondu pre rybné hospodárstvo posunulo. Orgán Shetland Island Council sa s cieľom umožniť, aby orgán SSQC poskytoval požadovanú podporu v rámci časového horizontu, ktorý si vyžaduje dané priemyselné odvetvie, rozhodol získať výnimku v súlade s pravidlami upravujúcimi poskytovanie štátnej pomoci na zaistenie toho, aby sa malým a stredným podnikom pôsobiacim v danom priemyselnom odvetví poskytla v rámci požadovaného časového horizontu primeraná podpora.

Č. pomoci: XF 13/10

Členský štát: Spojené kráľovstvo

Región/Orgán poskytujúci pomoc: Comhairle nan Eilean Siar (Western Isles Council)

Názov schémy pomoci/názov spoločnosti prijímajúcej pomoc ad hoc: Outer Hebrides Fisheries Support Scheme (Schéma podpory rybného hospodárstva na ostrovoch Vonkajšie Hebridy)

Právny základ: Local Government (Scotland) Act 1973 as amended and Local Government in Scotland Act 2003

Plánované ročné výdavky podľa schémy: Plánované ročné výdavky podľa schémy dosahujú 25 000 GBP. Zodpovedá to predpokladanému hrubému ekvivalentu grantu na žiadosti podľa schémy Outer Hebrides Fisheries Support Scheme (OHFSS).

Maximálna intenzita pomoci: Intenzita pomoci neprekročí pomoc uvedenú v článku 27 ods. 3 nariadenia Rady (ES) č. 1198/2006, t. j. neprekročí 15 % nákladov na nadobudnutie vlastníctva alebo sumu 50 000 EUR.

Pomoc obsiahnutá v tejto záručnej schéme sa vzťahuje na ten druh záruk a ten druh podkladových transakcií, o ktoré ide v kontexte uplatňovania nariadenia Rady (ES) č. 736/2008.

Hrubý ekvivalent grantu OHFSS sa vypočítava na základe metodiky, ktorá sa používa v schéme Spojeného kráľovstva pre pomoc vo forme záruk oznámenej pod číslom N 71/09.

Príjemcami pomoci podľa schémy sú malé a stredné podniky, ktoré spĺňajú požiadavky spoločnej rybárskej politiky.

Dátum nadobudnutia účinnosti:

Trvanie schémy pomoci alebo individuálnej pomoci: Podľa danej schémy sa pomoc môže poskytovať do 31. decembra 2013.

Účel pomoci: Schéma Outer Hebrides Fisheries Support Scheme (OHFSS) je schémou partnerstva medzi Comhairle nan Eilean Siar, Royal Bank of Scotland a Western Isles Fishermen’s Association.

Jej cieľom je vytvárať a udržiavať pracovné príležitosti na ostrovoch Vonkajšie Hebridy, a to prostredníctvom podpory rozvoja podnikania v sektore rybolovu.

Finančné prostriedky sú k dispozícii vo forme záruk na zabezpečenie úverov pre rybárov mladších ako 40 rokov, ktorí po prvýkrát nadobúdajú čiastočné alebo úplné vlastníctvo použitého rybolovného plavidla.

Uveďte, ktorý(-é) z článkov 8 až 24 sa uplatňuje(-ú): Článok 10

Príslušná činnosť: Royal Bank of Scotland poskytuje na nákup použitého rybolovného plavidla úvery až do výšky 40 %, pričom maximálna výška úveru, ktorého splatnosť je maximálne 10 rokov, dosahuje 100 000 GBP. OHFSS poskytne záruku na zabezpečenie úveru poskytnutého Royal Bank of Scotland až do výšky 50 % úveru.

Názov a adresa orgánu poskytujúceho pomoc:

Comhairle nan Eilean Siar Sandwick Road Stornoway Isle of Lewis HS1 2BW UNITED KINGDOM

Webová adresa, na ktorej je možné nájsť úplné znenie schémy: http://www.cne-siar.gov.uk/eds/business/assistanceavailable/fls.asp

Odôvodnenie: Hoci by schéma Outer Hebrides Fisheries Support Scheme bola zlučiteľná s Európskym fondom pre rybné hospodárstvo, faktory ako konkurenčná povaha, čas potrebný na schválenie a spätné vyplácanie pomoci spôsobujú, že pre túto schému je vhodnejšia adresná schéma štátnej pomoci, ako podpora z EFRH.

Western Isles Council chce touto pomocou podporovať sektor rybolovu a uprednostňuje istotu a bezprostrednosť, ktoré poskytuje nariadenie o výnimkách.